google/wiki40b huggingface dataset:
Jamaica

Ajalugu

Riigi nimi pärineb aravakkidelt, kes asusid saarele elama umbes aastal 1000. Xamayca tähendas 'puu- ja veemaad'.
Jamaica avastas eurooplaste jaoks Christoph Kolumbus1494. aastal. Algul sai sellest Hispaania asumaa. Kolumbus kasutas saart oma perekonna eravaldusena.
Aastal 1670 hõivasid saare inglased. Briti asumaaks oleku esimese 200 aasta järel sai Jamaicast maailma suurim suhkru eksportija. See sai võimalikuks tänu suure hulga orjatööjõu sissetoomisele Aafrikast.
Aastal 1838 keelustati saarel ametlikult orjapidamine, sest mustanahaliste suhtarv oli muutunud suureks: iga valge kohta saarel tuli ligi 20 mustanahalist. Mustanahalised tõstsid orjuse vastu mässu.
Aastate pikku muutus Jamaica üha Suurbritanniast sõltumatumaks. 1958. aastal sai Jamaicast iseseisev provints Lääne-India Saarte Föderatsiooni koosseisus. Jamaica eraldus föderatsioonist 1962. aastal ja on nüüdseks täielikult iseseisev riik maailma rahvaste peres.
Majanduse allakäik 1970. aastatel tekitas riigis vägivallalaineid, mis mõjusid ebasoodsalt Jamaica peamisele sissetulekuallikale turismile.

Riigikord

Jamaica on konstitutsioonilise monarhiaga riik. Riigipea on Suurbritannia monarh (praegu Elizabeth II). Tema võim on põhiliselt sümboolne. Monarhi esindab saarel kindralkuberner, kellel on riigipea roll. Vabariigi pooldajate arv on Jamaical viimasel ajal kasvanud ja tundub, et lähitulevikus monarhiast loobutakse.
Jamaica parlament on jagatud kaheks kojaks – esindajatekojaks ja senatiks. Esindajatekoja liikmed valitakse otse. Enamuse kohti saanud partei juht saab peaministriks. Senati koosseis nimetatakse peaministri ja opositsiooni liidri poolt.
Jamaical on kaheparteisüsteem: kordamööda on võimul Riiklik Rahvapartei ja Jamaica Tööpartei.

Loodus

Jamaica saare sisemaa on mägine. Mägesid ümbritseb kitsas rannikutasandik. Seetõttu asuvad kõik suuremad linnad rannikulal. Suuremad linnad on pealinn Kingston ja Montego Bay saare põhjaosas.
Jamaica kliima on troopiline, kuum ja niiske. Sisemaa kliima on muutlikum.
Aaviku mõis

Aaviku mõis (saksa keeles Awiko) oli Karkuse mõisa karjamõis Ambla kihelkonnas Järvamaal.
Veerekuklane

Veerekuklane (Formica nigricans) on sipelglaste sugukonda kuklase perekonda kuuluv putukas. 
Ta on Eestis arvatud III kaitsekategooriasse.
Níkos Christodoulídis

Níkos Christodoulídis (kreeka keeles Νίκος Χριστοδουλίδης; sündinud 6. detsembril 1973 Geroskipous) on Küprose poliitik.  Ta on 1. märtsist 2018 Küprose välisminister.
Ta sündis aastal 1973 Geroskipous Paphose ringkonnas. Ta lõpetas aastal 1991 Paphoses Peapiiskop Makariose Gümnaasiumi. Seejärel õppis ta politoloogiat New Yorgi Ülikoolis ja Ateena ülikoolis.
Tamaulipase osariigi lipp

Tamaulipase lipp on Mehhiko Tamaulipase osariigi lipp.
Praegune lipp on kasutusel 2000. aastast alates.
Tatjana Zatulovskaja

Tatiana Zatulovskaya (vene keeles Татьяна Яковлевна Затуловская Tatjana Jakovlevna Zatulovskaja; 8. detsember 1935 Bakuu – 2. juuli 2017 Ashkelon) oli maletaja, naiste suurmeister (1976).
Zatulovskaja tuli 1962. aastal NSV Liidu naiste malemeistriks. 1963. aastal jagas ta meistrivõistlustel 1.–2. kohta. Järelmatšis meistritiitlile kaotas Zatulovskaja Maaja Rannikule tulemusega 2:4.
Ta mängis naiste maailmameistrivõistluste pretendentide turniiridel: 1961. aastal Serbias Vrnjačka Banjas (4.–6. koht), 1964. aastal Suhhumis (1.–3. koht; järelmatšis jäi kolmandaks) ja 1967. aastal Suboticas (2.–3. koht). 1971. aastal jagas ta tsoonidevahelisel turniiril Ohridis 2.–3. kohta ja pääses 4 osavõtjaga pretendentide matšturniirile, kus kaotas poolfinaalis Alla Kušnirile. Tsoonidevahelistel turniiridel mängis ta veel 1973. aastal Menorcas (7. koht), 1976. aastal Thbilisis (6. koht) ja 1979. aastal Rio de Janeiros (8.–9. koht).
Zatulovskaja emigreerus 2000. aastal Venemaalt Iisraelisse. Ta mängis Iisraeli naiskonna koosseisus 2002. aastal naiste maleolümpial. Varem võitis ta Nõukogude Liidu naiskonna koosseisus maleolümpiatel kaks kuldmedalit (1963, 1966).
Ta sai FIDE-lt 1961. aastal naiste rahvusvahelise meistri ja 1976. aastal naiste suurmeistri nimetuse.
Noarootsi raamatukogu

Noarootsi raamatukogu on raamatukogu Lääne maakonnas Lääne-Nigula vallas Pürksi külas. Raamatukogu juhataja on Serli Heeringas.
Spektrite püsisälkamine

Spektrite püsisälkamine on tahkiste lisandite optilistesse neeldumisspektritesse kitsaste stabiilsete kahanenud neeldumisega ribade (spektraalsälkude) tekitamine monokromaatse valguse toimel.

Rakendused

Spektrite püsisälkamist on tulemuslikult rakendatud tahkiste (sh ja eriti korrastamata tahkiste nagu nt klaasid) kõrglahutusspektroskoopias. Laboratoorselt on demonstreeritud suurt hulka spektraalsälkamise tehnilisi rakendusi nagu ülitihe optiline infosalvestus spektraalse mõõtme kasutamisega, optilised kitsasribafiltrid, aeg-ruumiline holograafia, väljade (deformatsiooniväli tahkistes, elektriväli jt.) visualiseerimine ja salvestamine jt. Kõigi nimetatud meetodite üldiseks puuduseks on senini olnud vajadus viia töökeskkonnad väga madalatele temperatuuridele (kuni vedela heeliumi keemistemperatuurini 4,2 K).

Avastamine

Nähtuse avastasid 1974. aastal Tartu füüsikud Anšel Gorohhovski, Rein Kaarli ja Ljubov Rebane (ENSV TA Füüsika Instituut) ning Troitski (Nõukogude Liit) teadlased Boriss Harlamov, Roman Personov ja Ljudmila Bõkovskaja (NSVL TA Spektroskoopia Instituut) .
Saami keeled

Kirjakeeled

Saami kirjakeelele pani 17. sajandil aluse luterlik kirikukirjandus. Oma kirjakeel on lõunasaami, Lule saami, põhjasaami, Inari saami, koltasaami ja Kildini saami keelel. Üksnes Kildini kirjakeel põhineb kirillitsal, ülejäänud tarvitavad lisamärkidega ladina tähestikku. Kõige rohkem tarvitatakse põhjasaami kirjakeelt.
Kiievi Polütehniline Instituut

Kiievi Polütehniline Instituut (lühend KPI; täisnimega Ukraina Rahvuslik Tehnikaülikool "Igor Sikorski nimeline Kiievi Polütehniline Instituut"; ukraina Національний технічний університет України «Київський політехнічний інститут імені Ігоря Сікорського») on tehnikaülikool Ukrainas Kiievis. See on üks suurimaid Ukraina ülikoole.
KPI asutati 31. augustil 1898.
Tänapäeval õpib ülikoolis umbes 36 000 õpilast ja ülikoolis töötab 3075 õppejõudu.
Tšornogora

Tšornogora (ukraina Чорногора) on mäestik Euroopas Ukrainas, osa Metsa-Karpaatidest. Kulgeb loode-kagu suunas. Kõrgus kuni 2061 m (Goverla).
Sergei Ratnikov

Koondisekarjäär

Oma koondisedebüüdi tegi Ratnikov 3. juunil 1992 sõpruskohtumises Sloveenia vastu. 46. minutil vahetas ta välja Indro Olumetsa. See oli koondise esimene kohtumine pärast Eesti iseseisvuse taastamist. Oma debüüdi samas mängus tegid veel Mart Poom, Meelis Lindmaa, Urmas Kaljend, Urmas Hepner, Igor Prins, Toomas Kallaste, Martin Reim, Indro Olumets, Tarmo Linnumäe, Risto Kallaste, Viktor Alonen, Aleksandr Puštov, Urmas Kirs, Marko Kristal. Mäng lõppes viigiga 1:1. Ratnikov oli mängupäeval 32-aastane.

Isiklikku

Tema pojad Eduard Ratnikov ja Daniil Ratnikov on jalgpallurid.
Theo Jansen

Theo Jansen (sündinud 14. märtsil 1948 Haagis) on hollandi kunstnik, kes tegeleb kineetiliste skulptuuride loomisega.
Tema teosed on peamiselt suured loomi meenutavad ribikonstruktsioonid, mis liiguvad tuule jõul.
Materjalina kasutab ta peamiselt plasttorusid.
Armeenia keel

Armeenia nimede kasutamine eesti keeles

Armeenia kohanimed tuleb eesti tekstis esitada armeenia kujul, vahetades armeenia tähed eesti tähtedega transkriptsioonitabeli järgi. Armeenia nimede transkribeerimise juhised võeti vastu 1975. aastal, need koostasid Mart Remmel ja Henn Saari. Tänapäeval kasutatav transkriptsioon erineb sellest mõnevõrra. Uued kohanimede latiniseerimise reeglid ja nende vahekord vanade reeglitega on kirjeldatud Eesti Keele Instituudi kohanimede andmebaasis.
Eesti ümberkirjutussüsteem ei kattu rahvusvahelistega. ISO süsteemis kehtib armeenia keele kohta standard ISO 9985:1986. ÜRO kohanimede latiniseerimise süsteemi ega omaladinat armeenia keele jaoks pole.

Hääldus (idaarmeenia variant)

Täht ը annab edasi eesti ö- või õ-taolist   redutseeritud vokaali (ebamäärast täishäälikut), mida võib tähistada märgiga ә. Sõna keskel kaashäälikute vahel jäetakse see häälik kirjas märkimata.
Tähed թ, փ  ja ք annavad edasi tugevalt aspireeritud (tugeva hõngusega) sulghäälikuid, mis kõlavad umbes nagu th, ph ja kh.
Täht հ annab edasi häälikut, mida eesti keeles märgib täht h.
Tähed ձ, ծ, ջ ja ճ märgivad afrikaate, mida eesti tähtedega saab edasi anda nii: dz, ts, dž ja tš. Nendes häälikutes on d või t ja järgnev z, ž, s või š liitunud üheks häälikuks.
Täht խ märgib helitut häälikut, mis tekib keele tagumise osa hõõrdumisel vastu pehmet suulage. Sarnane häälik on olemas ka vene keeles, kus seda märgib täht х.        
Häälik ղ  erineb häälikust խ ainult selle poolest, et ղ  on heliline: selle hääldamisel on häälepaelad pingul.
Täht ե annab sõna algul ja täishääliku järel edasi häälikukombinatsiooni je, teistes positsioonides häälikut e.
Täht և annab sõna algul, täishääliku järel või eraldi edasi häälikukombinatsiooni jev, teistes positsioonides häälikukombinatsiooni ev.
Täht või tähekombinatsioon ու märgib häälikut u.
Täht ո annab sõna alguses edasi häälikukombinatsiooni vo, teistes positsioonides häälikut o.
Tähed է ja օ annavad edasi vastavalt häälikuid e ja o ning neid kasutatakse ainult sõna alguses.
Täht ր märgib palataliseeritud (peenendatud) häälikut r, täht ռ ilma palatalisatsioonita häälikut r, mis on eriti põrisev.
Tähte լ (l) hääldatakse palataliseeritult ainult tähtede ե ja ի ees.
Teistel kaashäälikutel palatalisatsiooni ei esine.
Sõnarõhk on viimasel silbil.
Astrid Böning

Astrid Böning-Nõlvak (sündinud 30. aprillil 1980 Pärnus) on eesti rahvamuusik ning rahvamuusikaõpetaja.
Böning on käinud Pärnu muusikakoolis ja lõpetanud Viljandi kultuurikolledži rahvamuusika erialal.
Aastast 2002 on ta Käina Kaunite Kunstide Koolis rahvamuusikaõpetaja.
Ta algatas 2005. aastal pärimusmuusikafestivali Hiiu Folk ning on selle peakorraldaja ja programmijuht.
Böning on kuulunud ansamblisse Neiokõsõ ja osalenud 2004. aasta Eurovisiooni lauluvõistlusel İstanbulis.
Johan Mjällby

Johan Mjällby (sündinud 9. veebruaril 1971 Järfälla vallas) on endine Rootsi jalgpallur, keskkaitsja.
Koondises lõi ta 49 mängus 4 väravat. Ta oli Rootsi koondise kapten 2002. aasta maailmameistrivõistlustel ning kuulus koondisse ka 2000. ja 2004. aasta euroturniiridel.

Isiklikku

Johan Mjällby on 187 pikk ja kaalub 85 kilo. Ta on abielus Jenniferiga ning neil on kaks last.
Foolium

Foolium (ladina keeles folium, leht) on väga õhuke (0,0001–0,2 mm) painduv lehtmetall.
Tänapäeval valmistatakse fooliumi peamiselt alumiiniumist, varem tinast ja tinasulamist ja nimetati siis stannioliks (tavakeeles tinapaber, hõbepaber).
Üliõhuke (isegi mõne aatomi paksune) kuldfoolium on tuntud kui lehtkuld.
Johannes Lott

Johannes Lott (sündinud 28. veebruaril 1930 Saarepere külas, Kabala vallas) on endine Eesti NSV partei- ja riigitegelane.
Lott õppis aastatel 1938–1946 Villevere algkoolis ja 1946–1950 Türi Keskkoolis. Aastal 1955 lõpetas ta Tartu Riikliku Ülikooli õigusteaduskonna. Aastast 1977 on ta ajalookandidaat.
Aastatel 1954–1957 oli Johannes Lott ELKNÜ Otepää rajoonikomitee I sekretär, 1957–1961 Tartu Riikliku Ülikooli komsomolikomitee sekretär, seejärel ametiühingu esimees, 1961–1969 Tartu linna täitevkomitee esimehe asetäitja, 1969–1978 EKP Tartu linnakomitee esimene sekretär.
Lott oli Eesti NSV Ülemnõukogu VIII–XI koosseisu (aastatel 1971–1989) liige ja aastatel 1975–1978 selle juhataja. Aastatel 1978–1988 oli ta Eesti NSV kultuuriminister. Aastatel 1989–1996 töötas ta riigiprokuratuuris, 1996–1997 Rahvusvahelises Sotsiaalteaduste Rakenduslikus Kõrgkoolis LEX prodekaanina. Seejärel oli ta Tallinna Vanglas jurist.

Isiklikku

Aastast 2005 veedab Lott abikaasaga pensionipõlve Pärnus. Neil on poeg (Raivo Lott) ja tütar.
JYSK

JYSK on Taani hargmaine poekett, mis müüb mööblit, madratseid ja teisi kodukaupu. 
JYSK-i esimene pood avati Århusis Taanis 2. aprillil 1979.
Tänapäeval kuulub JYSK-ile üle 2000 poe mitmekümnes riigis ja see annab tööd enam kui 17 000 inimesele.
Lepiku pärnad

Lepiku pärnad on kaitsealused pärnad Rapla maakonnas Rapla vallas Kuimetsa külas endise Lepiku talu lähedal. Puu võeti kaitse alla 1961.
Jim Arrow & The Anachrones

Jim Arrow & The Anachrones'i ja Vennaskonna Soome turnee "Heimoveli '89"

20. veebruaril 1989 algas Turus kontserdiga “Auran Panimos” Vennaskonna ja Jim Arrow & The Anachrones’i 5-st kontserdist koosnev I Soome turnee “Heimoveli ‘89”. Kontserdi juhatas sisse soome punk-bänd SA-Int.
21. veebruaril esinesid Vennaskond ja Jim Arrow & The Anachrones Helsingis restoranis “Kultti” (Sturenkatu 4).
24. veebruaril, Eesti Vabariigi aastapäeval, toimus eelnimetatud bändide kontsert “Mu Isamaa On Minu Arm” Seinäjoel hotellis “Sorsanpesä” (“Metspardipesa”), kus esinesid ka Dave Lindholm & White Midnight ja “Kolmas Nainen”.
25. veebruaril toimus Vaasas Nuorisotalos Vennaskonna 40. kontsert, mis oli “Heimoveli ‘89” turnee kõige õnnestunum kontsert. Enne Vennaskonda esinesid kohalikud punk-bändid + iseenesestmõistetavalt Jim Arrow & The Anachrones.
26. veebruaril lõppes kontserdiga Helsingis Käpylä linnaosas punkarite hõivatud Vuoritalo’s (Nyyrikintie 6, Käpylä) Vennaskonna Soome turnee. Soome punk-bändidest esinesid “Pyhäkoulu”, SA-Int, “Kadotetut” jt. Jim Arrow & The Anachrones ei jõudnudki lavale, kuna politsei lõpetas kontserdi täpselt kell üheksa õhtul tõmmates hoonest voolu välja.
Transduktsioon

Transduktsioon (inglise transduction) on geneetilise info kandumine ühelt bakterirakult teisele bakteriofaagide (viiruste) vahendusel.
Viiruste vahendatud transduktsiooni peetakse tänapäeval võimalikuks ka kõrgematel loomadel.
Transduktsioon avastasid 1952. aastal USA geneetikud Norton Zinder ja Joshua Lederberg.
Arnold Häusler

Arnold Häusler (9. aprill 1871 Läti – ?) oli eesti vaimulik Lätis.
Häusler sooritas algkooliõpetaja eksami ja Riias kirikuõpetaja eksami. Oli kolm aastat Eestis ja neli aastat Venemaal kooliõpetajaks. Pidas eesti-, saksa- ja lätikeelseid jumalateenistusi. Siirdus aastal 1899 Riia linna misjonitööle, olles Riia läti ja saksa koguduste diakoniks. Ordineeriti aastal 1923 piiskop Kārlis Irbe poolt õpetajaks.
Oli aastatel 1923–1938 Riia eesti koguduse õpetaja. Oli veel Irbenis (Ventspilsi lähedal) liivi koguduse hooldajaõpetaja, ta andis välja esimesed liivikeelsed jõululauludega laululehed. Ta oli Riia eesti algkooli usuõpetajaks kooli asutamisest saadik. Ta võttis osa Riia Eesti Haridus- ja abiandmisseltsi tegevusest, olles vahepeal selle esimeheks.
Ta on kirikulaulude "Mul rõõm on tulle pühakotta" ja "Tänu, kiitust, Issand, Sulle toome" sõnade autor.
Mote con huesillo

Mote con huesillo on Tšiili traditsiooniline mittealkohoolne suvejook, mida valmistatakse nisust ja virsikutest ning müüakse sageli tänaval lettidelt või müügikärudelt. Joogi põhikomponent on kuivatatud virsikutest (huesillo) valmistatud magus selge siirup, mida tehakse suhkrus, vees ja kaneelis keetmise teel ning mis jahutatuna segatakse küpsetatud kooritud nisuga (mote). Siirup valmistatakse tavaliselt suhkruga, kuid seda võib teha ka meega.
Väino Sinisalu

Väino Sinisalu (sündinud 7. mail 1940) on eesti neurokirurg ja tervishoiuorganisaator.
Ta sündis Pärnus. 1965 lõpetas TRÜ arstiteaduskonna ja on sellest ajast alates töötanud närvikliinikus, kus ta on olnud 1965–1975 neurokirurgia osakonnas anestesioloog ning intensiivravi arst.
1975–1983 oli ta lisaks neurokirurgi tööle ka TRÜ üld- ja molekulaarpatoloogia instituudi (ÜMPI) ajuvereringehaiguste labori juhataja ning vanemteadur.
Tema uurimisteemadeks on olnud aju veresoonte aneurüsmide kirurgiline ravi ning transitoorse ajuisheemia profülaktika. Aastatel 1983–1999 oli Sinisalu neurokirurgia osakonna juhataja ning pärast seda on ta olnud sealsamas arst-õppejõud.
Aastatel 2000–2010 oli Sinisalu ajakirja Eesti Arst peatoimetaja ning ta ise on ajakirja veergudel käsitlenud erinevaid meditsiinilisi ja tervishoiupoliitilisi küsimusi ning jätkab tööd ajakirjas meditsiinitoimetajana.
1975 kaitses ta meditsiinikandidaadi väitekirja.
1991–1994 oli Sinisalu Eesti Arstide Liidu president, 1997–1999 Tartu Arstide Liidu juhatuse esimees.
Kserograafia

Kserograafia (ξηρός xeros 'kuiv', -γραφία -graphia 'kirjutus') on kuiv fotokopeerimise ehk paljundustehnika, mille Chester Carlson leiutas 1938. aastal ja patenteeris 6. oktoobril 1942. Carlson nimetas oma leiutist algul elektrofotograafiaks. 
Esimene automaatne kserokoopiamasin Xerox 914 jõudis müügile 1960. aastal. Kserograafiat kasutatakse enamikus fotokopeerimismasinates ja laserprinterites.
Kserograafi töö põhineb elektrostaatika seaduspärasusel. Kopeerimismasina tähtsaimaks detailiks on metallalustel paiknev valgustundlik pooljuhtmaterjali kiht. Pimedas see materjal vabu laengukandjaid ei sisalda ning elektrivoolu ei juhi. Pealelangeva valguse toimel vabanevad elektronid keemilistest sidemetest ja aine muutub elektrijuhiks.
Kserokoopia valmistamine algab sellega, et valgustundliku kihi kohal paiknevale elektroodile antakse metallaluse suhtes pinge suurusjärgus +1000 V. Tekkinud elektriväljas liiguvad positiivselt laetud õhuosakesed valgustundlikule kihile kopeeritavalt paberilehelt peegeldunud valgus. Originaali heledatelt aladelt peegeldub palju valgust ja seetõttu muutuvad vastavad piirkonnad tundlikus kihis elektrit juhtivaks. Kihis tekib elektrivool, mis neutraliseerib pindadel laengu vastavalt pealelangeva valguse intensiivsusele. Valgustamata piirkondades, mis vastavad originaali tumedatele aladele, jääb pinnalaeng alles. On tekkinud elektrostaatiline kujutis. Heleduse ja tumeduse jaotus paberil on muudetud potentsiaali jaotuseks valgustundliku kihi pinnal.
Idiofonid

Eesti rahvapilld

Eesti rahvapillidest on idiofonid lokulaud, heliraud, pingipill, jauram, käristi, kilk, parmupill.
Eduardo Campos

Eduardo Campos (10. august 1965 Recife, Pernambuco osariik – 13. august 2014 Santos, São Paulo osariik) oli Brasiilia ökonomist ja poliitik.
Ta lõpetas Pernambuco Föderaalse Ülikooli ökonomistina.
Ta oli aastatel 2004–2005 Brasiilia teadus- ja tehnoloogiaminister. Aastatel 2007–2014 oli ta Pernambuco osariigi kuberner. Lisaks oli ta aastast 2005 kuni surmani Brasiilia Sotsialistliku Partei president. Aastal 2014 kandideeris ta Brasiilia presidendivalimistel.
Eduardo Campos hukkus 13. augustil 2014 São Paulo osariigis Santoses lennuõnnetuse tagajärjel.

Isiklikku

Tema vanaisa Miguel Arraes (1916–2005) oli Pernambuco osariigi kuberner, ema Ana Arraes on advokaat ja poliitik ning isa Maximiano Campos (1941–1998) oli luuletaja.
Johann Haquinus Forselius

Johann Haquinus Forselius (1607 Umeå – jaanuar 1684 Harju-Madise) oli Eesti vaimulik.
Immatrikuleeriti Uppsala Ülikooli aastal 1626, Tartu Ülikooli 5. septembril 1636. Sai aastal 1629 magistriks. Töötas koduõpetajana ja koolmeistrina Helsingis. Kuninganna Kristiina määrusega 18. detsembrist 1634 nimetati Tallinna Toomkooli koolmeistriks-juhatajaks (rektoriks). Oli aastatel 1634–1641 Tallinna Toomkoguduse abiõpetaja, arvatavasti ka rootsi-eesti koguduse pastor, nimetati piiskopi kolleegiks ja konsistooriumi assessoriks. Kutsuti augustis 1641 Harju-Madise ja Risti koguduse õpetajaks, oli Eestimaa konsistooriumi assessor aastatel 1677–1684.
Piiskop Joachim Jheringi kirjas on märgitud, et Forselius õppis 1634–1638 ära eesti keele. Teatas aastal 1648 piiskopile, et kogudusele usuõpetuse peatükkide ja pihisõnade õpetamisel on tuginenud Heinrich Stahli manuaalile.
Aastatel 1626 ja 1629 trükitud disputatsioonid. Heinrich Stahli aastal 1641 ilmunud jutlusekogule kirjutas ladinakeelse õnnitlusluuletuse. Uuris eestlaste ennemuistset usku. Tema uurimuse Der Einfaltigen Ehsten Abergläubliche, Weisen und Gewohnheiten andis oma nime all välja Kuusalu koguduse õpetaja Johann Wolfgang Boecler.

Isiklikku

Tema vanim poeg Johannes Forselius sai 30. juunil 1664 Rostocki Ülikoolis magistriks ja õppis aastal 1665 Uppsala Ülikoolis doktori kraadi omandamiseks ning suri seejärel. Teine poeg Bengt Gottfried Forselius oli Eesti rahvakooli asutaja. Väimees Gabriel Herlin oli poja kaastööline rahvakoolide asutamisel ning Risti, Harju-Madise, ja Tallinna Rootsi-Mihkli koguduse õpetaja, tütrepoeg Axel Julius Herlin oli Tallinna Rootsi-Mihkli koguduse abiõpetaja ja Viru-Jaakobi koguduse õpetaja.
Esku (paikkond)

Esku on paikkond Lääne-Viru maakonnas Haljala vallas Tepelvälja külas.
20. sajandi alguses oli see küla staatuses, jäi Haljala kihelkonda.
Eskus asus kabel.
Emmy

Ajalugu

Esimesed Emmy auhinnad jagati välja 25. jaanuaril 1949 Hollywoodi Athletic Club'is. Nimi "Emmy" oli feminisatsioon sõnast "immy" – nõnda kutsuti vanu videokaameraid. Esimeseks laureaadiks peetakse Shirley Dinsdale'i. 
Emmy auhindu valmistab ja kaitseb praegu erakompanii, mis asub El Dorados Kansase osariigis. 
Emmy auhinna statuett kujutab tiibadega naist, kes hoiab käes aatomit. Tiivad sümboliseerivad muusat ning aatom elektronteadust. Kujukese autor on televisiooniinsener Louis McManus, kes modellinna kasutas oma abikaasat.
Naatriumkloriid

Levik

Naatriumkloriidi leidub maakoores mineraal haliidina; naatriumkloriidi on lahustununa (naatriumi ja kloori ioonidena) ka mere- ja soolajärvede vees.

Bioloogiline tähtsus

Naatriumkloriid on eluks vajalik aine; enamik kudesid sisaldab suuremal või vähemal määral soola.

Tootmine ja kasutamine

Naatriumkloriidi toodetakse kaevandustes ning looduslikku vett külmutades või aurutades. Et loodusest saadud naatriumkloriid sisaldab selliseid lisaaineid nagu naatriumsulfaat ja magneesiumisoolad, töödeldakse seda neist vabanemiseks kaltsiumkloriidi ja -hüdroksiidiga või rakendatakse ioonivahetust.
Kõige laiemalt tuntakse naatriumkloriidi söögisoolana, mida kasutatakse toiduvalmistamisel maitseaine ja konserveerimisel säilitusainena.
Keedusoola kasutatakse ka näiteks meditsiinis füsioloogiliste lahuste valmistamisel, samuti seebi ja muude pesuainete tootmisel, keraamika- ja paberitööstuses ning paljudel muudel otstarvetel.
Naatriumkloriid on tooraineks kloori, naatriumi ja naatriumhüdroksiidi tootmisel; seda kasutatakse keemiatööstuses näiteks riidevärvide, pestitsiidide ja mitmete tänapäevaste materjalide, näiteks PVC valmistamisel.
Dasho

Dasho on Bhutanis tiitel, mida kannavad meessoost kuningliku perekonna liikmed ja kõrged ametnikud.
Dasho kannab pidulikel puhkudel punast kabney'd.
Ametnikele annab tiitli ja kabney kuningas.
David Herbert Lawrence

David Herbert Lawrence (11. september 1885 Eastwood, Nottinghamshire – 2. märts 1930 Vence, Kagu-Prantsusmaa) oli inglise kirjanik, kes kirjutas romaane, luulet, lühiproosat, näidendeid ja esseesid. Lawrence on peamiselt realistlik, kirjutab industriaalühiskonnast ja moderniseerumise halbadest mõjudest inimese psühholoogiale.

Elulugu

D. H. Lawrence sündis Eastwoodis, Inglismaa söekaevanduslinnas. Tema isa oli söekaevur Arthur John Lawrence, ema oli endine õpetaja. 1898. aastal astus noor D. H. Lawrence Notthinghami keskkooli. 1901. aastal ta lahkus koolist ning läks tööle Haywoody vabrikusse, kust pärast ägedat kopsupõletikku pidi lahkuma.
1914. aastal abiellus ta Frieda Weekleyga. Tormiline abielu kestis kuni D. H. Lawrence'i surmani. Kirjanik maeti Prantsusmaale Vence'i, kuid tuhk viidi hiljem Taosesse New Mexicos.
Battery Park City

Battery Park City on põhiliselt eluhoonetega New Yorgi linnapiirkond Lower Manhattanis, Hudsoni jõe kaldaäärsel.
Kassinurme mõhnastik

Kassinurme mõhnastik (ka: Kassinurme mäed) on mõhnastik Jõgeva maakonnas Jõgeva vallas. Mõhnastik on arvele võetud ürglooduse objektina.
Mõhnastiku üks järsuservalisi vallseljakuid on linnamägi (Kassinurme linnamägi).
Muinsuskaitseamet

Ajalugu

MKA alustas tegevust 1. oktoobril 1993. Amet korraldati 1997. aastal ümber ning sai uue struktuuri ja nime Muinsuskaitseinspektsioon (MKI). 2002. aastal taastati ameti struktuur ja nimi Muinsuskaitseamet.
Bibbi maakond (Alabama)

Ajalugu

Bibbi maakond moodustati 7. veebruaril 1818. aastal Monroe ja Montgomery maakonna osadest ning algselt oli maakonna nimi Cahawba maakond. 4. detsembril 1820 muudeti see Alabama kuberner William Wyatt Bibbi järgi Bibbi maakonnaks.